અત્યાર સુધી તો શરીરના આ ભાગની દરકાર લેવા માટે ડિઓડરન્ટ સ્પ્રે અને લેસર ટ્રીટમેન્ટ સિવાય બીજી કોઇ પ્રોડક્ટ કે પ્રોસિજરનો વિકાસ થયો નથી. પણ હવે આ વિસ્તાર કોસ્મેટિક ઇન્ડસ્ટ્રીના દાયરામાં આવી જ ગયો સમજો. બગલ સ્વરૂપે કોસ્મેટિક પ્રોડક્ટસ માટે એક આખું નવું ક્ષેત્ર ખૂલ્યું છે. શક્ય છે કે ટૂંક સમયમાં જ આપણને ટીવી ઉપર ‘બગલ કી ત્વચા કી નમી’, ‘કાંખ કે ગોરેપન કા રાઝ’ અને ‘અન્ડર આર્મ કી ત્વચા કી દેખભાલ’ને લગતા કાર્યક્રમો અને ટીવી કોમર્શિયલ્સ જોવા મળી શકે. બગલના કિટાણું માટે તો અત્યારે એ લોકો આપણી મેથી મારી જ રહ્યા છે પણ પછી ‘બદબુદાર બગલ’ને લઇને ડિપ્રેસનમાં આવી ગયેલા કોઇ જાડિયાને કહેતાં સાંભળશો કે ‘મૈં બહોત પરેશાન થા, મેરી હર સેલ્ફી મેં મૈં અકેલા હી હુઆ કરતા થા, જબ ભી મેં સેલ્ફી કે લિયે હાથ ઉપર કરતા થા તબ મેરે સબ દોસ્ત ભાગ જાતે થે. અબ મૈં ખુશ હું. ક્યોં કી અબ મેરે પાસ હૈ બગલ બહાર લોશન. સિર્ફ સાત દિન મેં બાગલીસ્તાનમેં બહાર!’ ‘ધૂપ સે બગલ કી સુરક્ષા’ બાબતે પણ આપણને સજાગ કરવામાં આવશે. સફેદ એપ્રન પહેરેલી મોડેલ આપણને તતડાવશે કે ‘ઉત્તરાયણના દિવસે આખો દિવસ તડકામાં સેલ્ફીઓ લઇ લઇને તમે તમારી બગલની શું હાલત કરો છો! તાપથી બચવા માટે માથા ઉપર કેપ અને આંખ ઉપર ગોગલ્સ પહેરો છો અને બગલ માટે કંઇ નહિ? અમારું બગલ વિલાસ ક્રીમ એક માની જેમ આપની બગલની સંભાળ લેશે અને એને બચાવશે અલ્ટ્રા-વાયોલેટ કિરણોથી.’ એ લોકો સેલ્ફી સ્ટિક મેન્યુફેક્ચરર સાથે કોલાબોરેશન કરશે પછી તો સેલ્ફી સ્ટિક વડે ફોટો ક્લિક કરતી વખતે સ્ટિકના બીજા છેડેથી બગલ તરફ પરફયુમનો ફુવારો છૂટે એવા મોડેલ પણ બજારમાં આવશે.